ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
ஆன்டிவைரல் மற்றும் ஓம்புயிரி-இயக்க சிகிச்சைகளின் சேர்க்கைகளைப் பயன்படுத்தி கோவிட் -19 நோயாளிகளுக்கு மருத்துவப் பரிசோதனைகளை மேற்கொண்டு ஒழுங்குமுறை ஒப்புதல் பெற சி.எஸ்.ஐ.ஆர், லக்சாய் சயின்ஸுடன் இணைந்து செயல்படுகிறது.
ஹைதராபாதின் லக்சாய் லைஃப் சயின்சஸ் பிரைவேட் லிமிடெட் உடன் இணைந்து அறிவியல் மற்றும் தொழில்துறை ஆராய்ச்சிக் கவுன்சில் , நான்கு கை சீரற்ற கட்டுப்பாட்டு மூன்றாம் கட்ட மருத்துவப் பரிசோதனையை மேற்கொள்ள ஒழுங்குமுறை ஒப்புதல் கோரியுள்ளது. நோயின் பரவல் மற்றும் நோயியலை ஒரே நேரத்தில் நிவர்த்தி செய்யும் ஆன்டிவைரல்கள்  மற்றும் ஓம்புயிரி-இயக்க சிகிச்சைகள்  ஆகியவற்றை பகுத்தறிவுடன் இணைத்து மறுபயன்பாடு செய்வதும், மூன்று சேர்க்கை மருந்துகளின்  பாதுகாப்பு மற்றும் செயல்திறனைத் தீர்மானிப்பதும் மற்றும் கோவிட் -19 நோயாளிகளுக்குக் கட்டுப்பாட்டுகளுடன் கூடிய தரமான பாதுகாப்பை வழங்குவதும் ஆய்வின் முக்கிய வடிவமைப்புக் கொள்கையாகும். மெடந்தா மெடிசிட்டியுடன் கூட்டாக மேற்கொள்ளப்படவுள்ள MUCOVIN என்ற மருத்துவ பரிசோதனையில், மொத்தம் 300 நோயாளிகளில் 75 நோயாளிகள் கொண்ட நான்கு வெவ்வேறு குழுக்களில் 17 முதல் 21 நாட்கள் வரை பரிசோதனையும், சிகிச்சையும் மேற்கொள்ளப்படும்.
சி.எஸ்.ஐ.ஆரின் பொது இயக்குநர் டாக்டர். சேகர் சி. மண்டே, கோவிட்-19 சிகிச்சைக்காக ஒருங்கிணைந்த யுக்தியான ஆண்டி வைரல்கள் மற்றும் ஒம்புயிரி இயக்க சிகிச்சையுடன் மறுபயன்பாட்டு மருந்துகளுடன் அளிக்கப்படும் இந்த தனித்துவமான சிகிச்சை, கோவிட்-19 சிகிச்சைக்கான சிகிச்சை முறைகளை அதிகரிக்கவும், நோயாளிகளை விரைவாக மீட்கவும் உதவுகிறது. இந்த முக்கியமான மருத்துவப் பரிசோதனையில் அறிவியல் மற்றும் தொழில்துறை ஆராய்ச்சிக் கவுன்சிலின் கீழ் இயங்கும் நிறுவனங்கள் ஹைதராபாத்தில் உள்ள சி.எஸ்.ஐ.ஆர்-இந்தியன் இன்ஸ்டிடியூட் ஆப் கெமிக்கல் டெக்னாலஜி மற்றும் ஜம்மு, சி.எஸ்.ஐ.ஆர்-இந்தியன் இன்ஸ்டிடியூட் ஆப் ஒருங்கிணைந்த மருத்துவம் ஆகியவை ஈடுபட்டுள்ளன.
லக்சாய் லைஃப் சயின்சஸ் தலைமை நிர்வாக அதிகாரி டாக்டர். ராம் எஸ். உபாதயாயா, “இந்த ஆய்வு அதன் பிரதிக்கு அவசியமான வைரஸ் புரதங்களையும், வைரஸ் வாழ்க்கைச் சுழற்சியில் முக்கிய பங்கு வகிக்கும் சைட்டோகைன் அதிவேகப் பரவலுக்கு பங்களிக்கும் ஓம்புயிரியின் காரணிகளையும் குறி வைப்பதை நோக்கமாகக் கொண்டுள்ளது” என்று கூறினார். லட்சாய் லைஃப் சயின்ஸின் இயக்குநர்,. திரு. வம்சி மடிபட்லா மேலும் கூறுகையில், “லக்சாய் லைஃப் சயின்ஸின் இந்த ஆய்வின் இணை அனுசரணை மனிதகுல சேவையில் உயிர் காக்கும் சிகிச்சைகளை கொண்டு வருவதில் நிறுவனத்தின் உறுதிப்பாட்டை எடுத்துக்காட்டுகிறது” என்றார்.
இந்த மருத்துவப் பரிசோதனைகள், தொற்று நோயின் போது சி.எஸ்.ஐ.ஆர் செய்த பல பங்களிப்புகளுடன் சேர்கின்றது. இந்த மருத்துவ சோதனை வெற்றிகரமாக இருந்தால், இது கோவிட்-19 சிகிச்சைக்கான கூடுதல் வழிகளை வழங்கும்.
பிரதமர் அலுவலகம்
பேராசிரியர் பீம் சிங்கின் மறைவுக்கு பிரதமர் இரங்கல்
பேராசிரியர் பீம் சிங்கின் மறைவுக்கு பிரதமர் திரு நரேந்திர மோடி ஆழ்ந்த இரங்கலை தெரிவித்துள்ளார்.
ஜம்மு காஷ்மீர் நலனுக்காக தமது வாழ்க்கையை அர்ப்பணித்த ஒரு அடிமட்டத் தலைவராக பேராசிரியர் பீம் சிங் ஜி நினைவுகூரப்படுவார் என்று திரு மோடி கூறினார்.
பிரதமர் வெளியிட்டுள்ள டுவிட்டர் பதிவில் கூறியிருப்பதாவது;
"பேராசிரியர் பீம் சிங், ஜம்மு மற்றும் காஷ்மீரின் நலனுக்காக தனது வாழ்க்கையை அர்ப்பணித்த ஒரு அடிமட்டத் தலைவராக நினைவுகூரப்படுவார். அவர் மிகவும் நன்றாகப் படித்து, புலமை பெற்றவர். அவருடனான எனது கலந்துரையாடல்களை எப்போதும் நான் நினைவில் வைத்திருப்பேன். அவரது மறைவால் பெரிதும் வருந்துகிறேன். அவரது குடும்பத்தினர் மற்றும் ஆதரவாளர்களுக்கு ஆழ்ந்த இரங்கல். ஓம் சாந்தி."
பாதுகாப்பு அமைச்சகம்
பெரு நிறுவனங்களில் முன்னாள் அக்னி வீரர்களுக்கான இட ஒதுக்கீடு பற்றி தொழில்துறையுடன் மத்திய பாதுகாப்பு அமைச்சகம் கலந்துரையாடல்
நிறுவனங்களின் பெரு நிறுவன பணியமர்த்தல் திட்டத்தின் கீழ் முன்னாள் அக்னி வீரர்களுக்கான வேலைவாய்ப்பை அதிகரிப்பது குறித்து இந்திய பாதுகாப்பு தளவாடங்கள் உற்பத்தியாளர்கள் சங்கத்தின் ஆதரவுடன் இயங்கும் இந்திய பாதுகாப்பு தொழில்துறையுடன் மத்திய பாதுகாப்பு அமைச்சகம் கலந்துரையாடல் நிகழ்ச்சியை நவம்பர் 30-ஆம் தேதி நடத்தியது. பாதுகாப்புச் செயலாளர் திரு கிரிதர் அரமானே இந்த நிகழ்ச்சிக்கு தலைமை வகித்தார். இந்திய பாதுகாப்பு தொழில்துறையைச் சேர்ந்த முன்னணி நிறுவனங்களின் மூத்த நிர்வாகிகள் உள்ளிட்டோர் இதில் பங்கேற்றனர்.
அக்னி வீரர்களின் பணிக்காலம் ஆயுதப்படைகளில் நிறைவடைந்த பிறகு தேச கட்டமைப்பில், உயர் அர்ப்பணிப்பு மற்றும் ஒழுக்கமான இளைஞர்களை பல்வேறு துறைகளில் பணியமர்த்தும் அரசின் நோக்கம் குறித்து பாதுகாப்புச் செயலாளர் எடுத்துரைத்தார். ஆயுதப்படைகளில் பணியாற்றும் போது அக்னி வீரர்கள் கற்றுக்கொண்ட திறன்கள், மிகுந்த போட்டி தன்மை மற்றும் தொழில் நிபுணத்துவமிக்க பணியாளர்களை கட்டமைக்க ஏதுவாக இருக்கும்.
அக்னி வீரர்களின் முதல் பிரிவினர் ஆயுதப்படைகளில் தங்கள் பணிக் காலத்தை நிறைவு செய்த பிறகு அவர்களது சேவையை பயன்படுத்திக் கொள்ள நிறுவனங்களின் மூத்த நிர்வாகிகள் மிகுந்த ஆவலோடு இருப்பதாக அவர்கள் தெரிவித்தனர். திறமைகளின் அடிப்படையில் அக்னி வீரர்களின் இட ஒதுக்கீட்டிற்கான பணியமர்த்தல் கொள்கை வடிவமைக்கப்படும் என்றும் அவர்கள் உறுதியளித்தனர்.
பாதுகாப்பு அமைச்சகம்
ஃபீல்டு மார்ஷல் மானேக் ஷாவுக்கு அஞ்சலி.
இந்தியப் படைத் தளபதியாக இருந்த, மறைந்த பத்மவிபூஷண் ஃபீல்டு மார்ஷல் மானேக் ஷாவின் 12வது நினைவு தினம் இன்று கடைப்பிடிக்கப்பட்டது. உதகமண்டலம் பார்ஸி ஜொராஷ்ட்ரியன் சமாதியில் உள்ள அவரது கல்லறைக்கு வெலிங்டன், பாதுகாப்பு சேவைப் பணியாளர் கல்லூரி  சார்பில் மலர் வளையம் வைத்து அஞ்சலி செலுத்தப்பட்டது.
இந்நிகழ்ச்சியில் முப்படைகளின் சார்பில் கல்லூரியின் கமாண்டண்ட் லெப். ஜெனரல் ஓய்வி.கே. மோகன் மலர் வளையம் வைத்து மரியாதை செலுத்தினார். அப்போது பார்சி சமுதாயத்தினர் பலர் கூடியிருந்து அஞ்சலி செலுத்தினர்.
பஞ்சாப் மாநிலம் அமிர்தசரஸில் 1914ஆம் ஆண்டு ஏப்ரல் 3ஆம் தேதி பிறந்த ஜெனரல் மானேக் ஷா, இந்திய ராணுவத்தில் நாற்பது ஆண்டுகள் இடைவிடாமல் பணி செய்திருக்கிறார். இரண்டாம் உலகப்போரில் இளம் கேப்டனாக இருந்தபோது பர்மாவில் நடந்த போரில் காயமடைந்தார். அவரது தீரச் செயலுக்காக 1942ஆம் ஆண்டு ராணுவச் சிலுவை  விருது பெற்றார். 1946-47ஆம் ஆண்டில் அவர் ராணுவ நடவடிக்கை இயக்ககத்தில்  நியமிக்கப்பட்டார். அப்போது பாகிஸ்தான் பிரிவினையின் போது ராணுவ நடவடிக்கைகளைக் கண்காணித்தார். அதையடுத்து ஜம்மு காஷ்மீரில் உடுருவலை எதிர்கொள்ளப் போராடினார். 1962ஆம் ஆண்டுப் போரிலும் சிறந்த சேவை ஆற்றியுள்ளார். மத்தியப்பிரதேசம் மஹவ், காலாட்படை பள்ளி கமாண்டன்ட் , வெலிங்டன் பாதுகாப்பு சேவைப் பணியாளர் கல்லூரி  ஆகிய கல்வி நிறுவனங்களில் பணியாற்றியுள்ளார். 1968ம் ஆண்டு பத்ம பூஷண் விருது பெற்றார்.
(Visitor Counter : 163
பிரதமர் அலுவலகம்
மைசூரு மற்றும் தன்பாத்தில் நிகழ்ந்த விபத்துக்களில் உயிரிழந்தவர்களின் குடும்பத்தினருக்கு பிரதமர் இரங்கல்
மைசூரு மற்றும் தன்பாத்தில் நிகழ்ந்த விபத்துக்களில் உயிரிழந்தவர்களின் குடும்பத்தினருக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். மேலும் உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து நிதியுதவி வழங்கப்படும் எனவும் பிரதமர் திரு நரேந்திர மோடி அறிவித்துள்ளார்.
இது குறித்து அவர் வெளியிட்டுள்ள ட்விட்டர் பதிவில் கூறியிருப்பதாவது :-
“கர்நாடகா மாநிலம் மைசூருவில் கோர விபத்து நிகழ்ந்திருப்பது அறிந்து வேதனை அடைந்தேன். இந்த விபத்தில் தமது அன்புக்குரியவர்களை இழந்தவர்களின் குடும்பத்தினருடன் எனது எண்ணங்கள் துணை நிற்கும். இந்த விபத்தில் காயமடைந்தவர்கள் வேகமாக குணமடைய பிரார்த்திக்கிறேன்: பிரதமர்”
“தன்பாத்தில் நிகழ்ந்த விபத்தில் உயிரிழப்பு ஏற்பட்டுள்ளது, துரதிஷ்டவசமானது. உயிரிழந்தவர்களின் குடும்பத்தினருக்கு எனது ஆழ்ந்த இரங்கலை தெரிவித்துக் கொள்கிறேன். காயமடைந்தவர்கள் விரைவில் குணமடைய பிரார்த்திக்கிறேன்: பிரதமர்”
“மைசூரு மற்றும் தன்பாத்தில் நிகழ்ந்த விபத்தில் உயிரிழந்தவர்களின் குடும்பத்தினருக்கு தலா ரூ.2 லட்சமும், காயமடைந்தவர்களுக்கு தலா ரூ.50 ஆயிரமும், பிரதமரின் தேசிய நிவாரண நிதியிலிருந்து வழங்கப்படும் என பிரதமர் திரு நரேந்திர மோடி அறிவித்துள்ளார்.”
ஜல்சக்தி அமைச்சகம்
கிராமப்புற தூய்மை இந்தியா இயக்கத்தின் கீழ், அனைத்து மாநிலங்கள் மற்றும் யூனியன் பிரதேசங்களில் 11 கோடி கழிப்பறைகளும், 2.23 லட்சம் சமுதாய தூய்மை வளாகங்களும் கட்டப்பட்டுள்ளன
தூய்மை இந்தியா இயக்கம் 2014-ம் ஆண்டு அக்டோபர் 2ம் தேதி தொடங்கப்பட்டது. 2019-ம் ஆண்டு அக்டோபர் 2-ம் தேதிக்குள் திறந்த வெளி கழிப்பிடங்கள் இல்லாத நாடாக இந்தியாவை மாற்றும் நோக்கில் இந்த இயக்கம் அறிமுகம் செய்யப்பட்டது. 2014-முதல்
2019-ம் ஆண்டு வரையிலான 5 ஆண்டு காலத்தில் நாடு முழுவதும் 10 கோடி தனி நபர் கழிப்பறைகள் கட்டப்பட்டன.
அனைத்து மாநிலங்களும் 2019-அக்டோபர் 2ம் தேதி திறந்த வெளி கழிப்பிடங்கள் இல்லாத பகுதியாக தங்களது மாநிலத்தை அறிவித்தன. எனினும், விடுப்பட்ட வீடுகள் மற்றும் புதிய வீடுகளில் இத்திட்டத்தின் கீழ், கழிப்பறைகளை கட்ட நடவடிக்கை எடுக்குமாறு மாநிலங்கள் கேட்டுக்கொள்ளப்பட்டுள்ளன. 2020-ம் ஆண்டு ஏப்ரல் 1-ம் தேதி தொடங்கப்பட்ட கிராமப்புற தூய்மை இந்தியா இயக்கத்தின் இரண்டாவது கட்டத்தின் கீழ், நடத்தை மாற்றம் தொடர்பான பிரச்சார இயக்கம், கிராமங்கள், திறந்தவெளி கழிப்பிடங்களற்ற பகுதிகளாக இருப்பதை உறுதிசெய்தல், கிராமப்புறங்களில் திட மற்றும் திரவ கழிவு மேலாண்மைக்காக வசதிகளை ஏற்படுத்துதல் போன்ற பணிகள் மேற்கொள்ளப்படுகின்றன.
கிராமப்புற தூய்மை இந்தியா இயக்கத்தின் 2வது கட்டத்தின் கீழ், 92 லட்சம் கழிப்பறைகள் கட்டப்பட்டுள்ளன. 2014ம் ஆண்டு முதல் இது வரை கிராமப்புற தூய்மை இந்தியா இயக்கத்தின் கீழ், அனைத்து மாநிலங்கள் மற்றும் யூனியன் பிரதேசங்களில் 11 கோடி கழிப்பறைகளும், 2.23 லட்சம் சமுதாய தூய்மை வளாகங்களும் கட்டப்பட்டுள்ளன.
2022-ம் ஆண்டில் 33 மாநிலங்கள் மற்றும் யூனியன் பிரதேசங்களில் 709 மாநிலங்களில் அமைந்துள்ள 17,559 கிராமங்களில் உள்ள 1, 75, 521 வீடுகளில் கிராமப்புற தூய்மைக் கணக்கெடுப்பு நடைபெற்றது. இதில் 95.4 சதவீதம் வீடுகளில் கழிப்பறை வசதிகள் உள்ளதும், அவற்றை அந்த வீடுகளில் உள்ள மக்கள் தொடர்ந்து பயன்படுத்திவருவதும் தெரியவந்துள்ளது.
இந்தத் தகவலை மக்களவையில் எழுத்துப்பூர்வமாக அளித்த பதிலில் மத்திய ஜல்சக்தித்துறை இணைஅமைச்சர் திரு பிரகலாத் சிங் படேல் தெரிவித்துள்ளார்.
SRI/PLM/RS/KRS
(Visitor Counter : 89
சுகாதாரம் மற்றும் குடும்ப நலத்துறை அமைச்சகம்
கொவிட்-19 அண்மைத் தகவல்
தேசிய தடுப்பூசித் திட்டத்தின் கீழ் இந்தியா இதுவரை ‘ஒரு பில்லியன்’  தடுப்பூசி டோஸ்கள் செலுத்தியுள்ளது. .
கடந்த 24 மணி நேரத்தில் 16,326 பேருக்கு புதிதாக தொற்று ஏற்பட்டுள்ளது.
குணமடைந்தோர் விகிதம் தற்போது 98.16 சதவீதம்; 2020 மார்ச் மாதத்திற்குப்பின் இதுவே அதிகமான அளவு.
கடந்த 24 மணி நேரத்தில் 17,677 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,35,32,126 என அதிகரித்துள்ளது.
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ் குறைந்து தற்போது 0.51 சதவீதமாக உள்ளது. 2020 மார்ச் மாதத்திற்குப் பின், இது மிகக் குறைந்த அளவு.
இந்தியாவில் கொவிட் சிகிச்சை பெறுபவர்களின் எண்ணிக்கை 1,73,728; இது 233 நாட்களில் மிகவும் குறைந்த அளவு.
வாராந்திர பாதிப்பு விகிதம்  கடந்த 29 நாட்களாக 2 சதவீதத்துக்கும் குறைவாக உள்ளது.
தினசரி பாதிப்பு விகிதம்  கடந்த 29 நாட்களில் 2 சதவீதத்துக்கும் குறைவாக உள்ளது.
இதுவரை மொத்தம் 59.84 கோடி கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1765878
பிரதமர் அலுவலகம்
முன்னாள் பிரதமர் திரு சந்திர சேகரின் பிறந்தநாளை முன்னிட்டு பிரதமர் அவருக்கு மரியாதை செலுத்தியுள்ளார்
முன்னாள் பிரதமர் திரு சந்திர சேகரின் பிறந்தநாளை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார்.
ட்விட்டர் பதிவில் அவர் கூறியதாவது:
“முன்னாள் பிரதமர் திரு சந்திர சேகரின் பிறந்தநாளை முன்னிட்டு அவரை வணங்குகிறேன். நமது தேசத்திற்கு அவர் உயரிய பங்களிப்பை வழங்கியதோடு, அரசியலில் அனைவராலும் பெரிதும் மதிக்கப்பட்டார். சீரிய அர்ப்பணிப்போடு சமுதாயத்திற்கு சேவையாற்றிய அவர், வறுமையை ஒழிப்பதற்காக பாடுபட்டார்.”
மனித வள மேம்பாட்டு அமைச்சகம்
பள்ளிப் பாடத் திட்டத்தில் யோகாவை சேர்க்க மத்திய அமைச்சர் திரு தர்மேந்திர பிரதான் பரிந்துரை
மத்திய கல்வி மற்றும் திறன் மேம்பாடு மற்றும் தொழில்முனைவு அமைச்சர் திரு தர்மேந்திர பிரதான், தேசிய யோகா ஒலிம்பியாட்- 2022 மற்றும் வினாடி வினா போட்டியைத் தொடங்கி வைத்தார். மத்திய கல்வி இணையமைச்சர் திரு சுபாஷ் சர்க்காரும் நிகழ்ச்சியில் கலந்துகொண்டார்.
மத்திய கல்வி அமைச்சகமும், கல்வி ஆராய்ச்சி மற்றும் பயிற்சிக்கான தேசிய கவுன்சிலும் இணைந்து ஜூன் 18 முதல் 20-ஆம் தேதி வரை தேசிய யோகா ஒலிம்பியாட்-ஐ நடத்துகின்றன. இந்த ஆண்டு 26 மாநிலங்கள் மற்றும் யூனியன் பிரதேசங்களை சேர்ந்த 600 மாணவர்கள் இதில் கலந்து கொள்வார்கள்.
நிகழ்ச்சியில் பேசிய அமைச்சர் திரு பிரதான், கொவிட் தொற்றுக்குப் பிந்தைய காலத்தில் இன்னல்களைப் போக்கவும், நெகிழ்தன்மையைக் கட்டமைக்கவும், மனித இனத்திற்கு யோகா பேருதவியாக இருந்ததாகக் குறிப்பிட்டார். தேசிய கல்வி கொள்கை 2020, மாணவர்கள் மற்றும் ஆசிரியர்களின் உடல் மற்றும் மன ஆரோக்கியத்தில் சிறப்பு கவனம் செலுத்துவதாக அவர் தெரிவித்தார்.
நமது பாடத் திட்டத்தில் யோகாவை சேர்க்குமாறு கல்வி ஆராய்ச்சி மற்றும் பயிற்சிக்கான தேசிய கவுன்சிலுக்கு அமைச்சர் பரிந்துரைத்தார். தேசிய பாடத்திட்டம் உருவாக்கப்பட்டு வரும் வேளையில், ஆரம்பகால குழந்தைப்பருவ பராமரிப்பு மற்றும் கல்வி முதல் 12-ஆம் வகுப்பு வரை யோகாவிற்கு நாம் முன்னுரிமை அளிக்க வேண்டும் என்று வலியுறுத்தினார். பள்ளி, வட்டம், மாவட்டம் மற்றும் மாநில அளவுகளில் யோகா ஒலிம்பியாட் போட்டிகளை நடத்தவும் அவர் அறிவுறுத்தினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1835027
சுகாதாரம் மற்றும் குடும்ப நலத்துறை அமைச்சகம்
பொதுவான டிஜிட்டல் கட்டமைப்பின் மூலம் டிஜிட்டல் பொதுப் பொருட்களை உருவாக்க இந்தியா முனைப்பு: டாக்டர். பாரதி பிரவீன் பவார்
பொதுவான டிஜிட்டல் கட்டமைப்பின் மூலம் டிஜிட்டல் பொதுப் பொருட்களை உருவாக்க இந்தியா திட்டமிட்டிருப்பதாக மத்திய சுகாதாரத் துறை இணை அமைச்சர் டாக்டர். பாரதி பிரவீன் பவார் தெரிவித்துள்ளார்.
கோவா முதலமைச்சர் டாக்டர். பிரமோத் சாவந்த் முன்னிலையில் அம்மாநிலத்தில் டிஜிட்டல் சுகாதார மாநாடு 2023ல் நடைபெற்றது. இந்திய தொழிலக கூட்டமைப்பு மற்றும் மத்திய சுகாதார மற்றும் குடும்பநல அமைச்சகத்தின் சார்பில் நடைபெற்ற இந்த மாநாட்டில் கலந்து கொண்டு பேசிய டாக்டர். பாரதி பிரவீன் பவார், டிஜிட்டல் பொதுப் பொருட்களை உலக நாடுகள் அனைத்தும் பயன்படுத்தும் நிலையை உருவாக்கி தரவுப் பாதுகாப்பை உறுதி செய்ய முடியும் என்றும் கூறினார்.
உலகளாவிய சுகாதாரப் பாதுகாப்பு என்ற குறிக்கோளின் அடிப்படையில் டிஜிட்டல் சுகாதாரப் புத்தாக்க மற்றும் தீர்வுகள், ஒரே பூமி, ஒரே குடும்பம், ஒரே எதிர்காலம் என்பதை நோக்கிய மேம்படுத்தப்பட்ட சுகாதார சேவைகள் ஆகியவற்றை இந்தியாவின் ஜி20 சுகாதார பணிக்குழு நோக்கமாகக் கொண்டிருப்பதாக குறிப்பிட்டார்.
மத்திய அரசின் ஆயூஷ்மான் பாரத் டிஜிட்டல் இயக்கம், இ-சஞ்ஜீவனி தொலைதூர மருத்துவ சேவை, பிரதமரின் ஜன் ஆரோக்கிய யோஜனா, ஆகியவை நாடு முழுவதும் டிஜிட்டல் சுகாதார சூழலை வலிமைப்படுத்துவதில் முக்கியப் பங்காற்றுவதாகவும் அவர் குறிப்பிட்டார்.
ஜி20 இந்தியாவின் தலைமைத்துவத்தின் கீழ் டிஜிட்டல் சுகாதாரத்தை முன்னிறுத்திய உலகளாவிய டிஜிட்டல் கட்டமைப்பின் ஒருமித்த கருத்துகளை உருவாக்க முக்கியத்துவம் அளிக்கப்பட்டு வருவதாகவும் அவர் தெரிவித்தார். இந்த நிகழ்ச்சியில் பேசிய கோவா முதலமைச்சர் பிரமோத் சாவந்த், 4வது தொழில் புரட்சிக்கு சுகாதாரம் சார்ந்த தொழில்நுட்பங்கள் இன்றியமையாதவையாக திகழ்வதாக டாக்டர். பவார் கூறினார்.
அறிவியல் மற்றும் தொழில்நுட்பத்துறை
தண்ணீர் பற்றாக்குறையைத் தீர்க்க கழிவுநீர் சுத்திகரிப்பு மிகவும் அவசியம்: டாக்டர் ஹர்ஷ் வர்தன்
வருங்காலத்தில் தண்ணீர் பற்றாக்குறையைத் தீர்ப்பதற்குக் கழிவுநீர் சுத்திகரிப்பு மிகவும் அவசியம் என்று மத்திய அறிவியல் மற்றும் தொழில்நுட்பம், புவி அறிவியல், சுகாதாரம் மற்றும் குடும்ப நலத்துறை அமைச்சர் டாக்டர் ஹர்ஷ் வர்தன் தெரிவித்துள்ளார். அறிவியல் மற்றும் தொழிலக ஆராய்ச்சி மன்றமான சிஎஸ்ஐஆரின் விஞ்ஞானிகள், கழிவுநீர் சுத்திகரிப்புக்கான தொழில்நுட்பத்தை மேம்படுத்தி, சிஎஸ்ஐஆர் நிறுவனத்தின் அனைத்து வளாகங்களிலும் இதனைப் பொருத்த வேண்டும் என்று அவர் கேட்டுக்கொண்டார்.
நாக்பூரில் உள்ள சிஎஸ்ஐஆர் தேசிய சுற்றுச்சூழல் பொறியியல் ஆராய்ச்சி கழகம் மற்றும் புனேயில் உள்ள சிஎஸ்ஐஆர் தேசிய வேதியியல் ஆய்வகம் ஆகியவை இணைந்து வடிவமைத்து புனேயில் நிறுவப்பட்டுள்ள சுற்றுச்சூழலுக்கு உகந்த கழிவுநீர் சுத்திகரிப்பு தொழில்நுட்பத்திற்கான திட்டத்தை காணொலி வாயிலாக அமைச்சர் தொடங்கி வைத்துப் பேசினார்.
இந்தப் புதிய தொழில்நுட்பத்தை வடிவமைத்த சிஎஸ்ஐஆர் விஞ்ஞானிகளைப் பாராட்டிய அமைச்சர் டாக்டர் ஹர்ஷ் வர்தன், இந்தத் தொழில்நுட்பத்தில் இயற்கை முறையில் கழிவு நீர் சுத்திகரிக்கப்படுவதால் இந்த நீர், பருகுவதற்கு உட்பட பல்வேறு செயல்களுக்குப் பயன்படுத்த உகந்ததாக உள்ளது என்று கூறினார். அறிவியல் மற்றும் தொழில்நுட்ப அமைச்சகத்தின் கீழ் செயல்படும் பல்வேறு துறைகள், கழிவுநீரை சுத்திகரித்து உபயோகமான செயல்களுக்கு அதனைப் பயன்படுத்துவதற்கான முயற்சியில் ஈடுபட்டு வருவதையும் அவர் சுட்டிக்காட்டினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:
https://www.pib.gov.in/PressReleasePage.aspx?PRID=1677727
மத்திய அமைச்சரவை
இந்தியா மற்றும் பல்கேரியா இடையே சுற்றுலா துறை தொடர்பான புரிந்துணர்வு ஒப்பந்தம்- மத்திய அமைச்சரவை ஒப்புதல்
பிரதமர் திரு நரேந்திர மோடி தலைமையிலான மத்திய அமைச்சரவை குழு, இந்தியா மற்றும் பல்கேரியா இடையேயான சுற்றுலா துறையில் ஒத்துழைப்பை வலுபடுத்தும் வகையில் சுற்றுலா தொடர்பான புரிந்துணர்வு ஒப்பந்தத்திற்கு ஒப்புதல் அளித்துள்ளது.
விவரங்கள்:
புரிந்துணர்வு ஒப்பந்தத்தின் முக்கிய குறிக்கொள்கள்:
- சுற்றுலா துறையில் இருநாடுகளின் ஒத்துழைப்பை விரிவாக்குவது
- சுற்றுலா தொடர்பான தகவல் மற்றும் தரவு பரிமாற்றம்
- சுற்றுலா பங்குதாரர்களான விடுதி உரிமையாளர்கள் மற்றும் சுற்று பயண இயக்குநர்களுக்கு இடையே ஒத்துழைப்பை ஊக்குவித்தல்
- மனித வள மேம்பாடு ஒத்துழைப்பு தொடர்பான பரிமாற்றம் நிகழ்ச்சிகள் அமைத்தல்
- இரு வழி சுற்றுலாவை மேம்படுத்த, சுற்றுலா இயக்குநர்கள்/ ஊடகங்கள்/ கருத்து உருவாக்குவோர் ஆகியோருக்கு பரிமாற்றம் நிகழ்ச்சிகள்
- சுற்றுலா ஊக்குவிப்பு, சந்தைப்படுத்துதல், சுற்றுலா இலக்கு வளர்ச்சி மற்றும் மேலாண்மை தொடர்பான அனுபவங்களை பகிர்ந்து கொள்ளுதல்
- இருநாடுகளையும் சுற்றுலா இலக்குக்காக கவரக்கூடிய வகையில் திரைப்படம் மூலம் இருநாடுகளின் ஒத்துழைப்பை மேம்படுத்துதல்
- பாதுகாப்பான, கவுரவமான மற்றும் நிலையான சுற்றுலாவை ஊக்குவித்தல்
பின்னணி
இதற்கு முன்பு இந்தியாவும் பல்கேரியாவும் 1994 ஆம் ஆண்டு மே மாதம் 26 ஆம் தேதி சுற்றுலாத் துறை தொடர்பான ஒத்துழைப்பு குறித்த ஒப்புதலை கையெழுத்திட்டது. இந்தியாவின் சுற்றுலா சந்தையில் பல்கேரியா நல்ல வாய்ப்பினைக் கொண்டுள்ளது.  பல்கேரியாவுடன் இந்த ஒப்பந்தம் கையெழுத்திடப்பட்டதால், சுற்றுலாப் பயணிகளின் எண்ணிக்கை அதிகரிக்கும்.
புதிய மற்றும் புதுப்பிக்கத்தக்க எரிசக்தி அமைச்சகம்
புதிய மற்றும் புதுப்பிக்கத்தக்க எரிசக்தி துறையின் சாதனைகளை எடுத்துரைக்கும் தொடர் இணையதள கருத்தரங்கங்கள்
இந்தியாவின் 75 ஆவது சுதந்திர ஆண்டைக் குறிக்கும் மத்திய அரசின் “விடுதலையின் அம்ருத் மகோத்சவத்தின்” ஒருபகுதியாக, மத்திய புதிய மற்றும் புதுப்பிக்கத்தக்க எரிசக்தி அமைச்சகம், இந்தத் துறையில் அடைந்துள்ள சாதனைகள் பற்றிய தொடர் இணைய கருத்தரங்கங்களை நடத்தி வருகின்றது. கடந்த மார்ச் 15-ஆம் தேதி தொடங்கிய இந்த கருத்தரங்கங்கள், அன்றிலிருந்து 75 வாரங்கள் தொடர்ந்து நடைபெறும்.
நம் நாட்டில் சூரிய ஒளிசக்தி பூங்காவின் வளர்ச்சி பற்றி விவாதிப்பதற்கு, கடந்த ஏப்ரல் 1-ஆம் தேதி “இந்தியாவில் சூரிய ஒளிசக்தி பூங்காக்கள்” என்ற தலைப்பில் ஓர் இணைய கருத்தரங்கம் நடைபெற்றது. சுமார் 350 பேர் இதில் கலந்து கொண்டனர். கருத்தரங்கில் கலந்துகொண்ட குழுவினர் இந்தத் தலைப்பில் தங்களது அனுபவங்கள் மற்றும் முக்கிய சவால்களைப் பகிர்ந்து கொண்டனர்.
நாட்டில் உயிரி எரிவாயு துறையின் வளர்ச்சி குறித்து கடந்த ஏப்ரல் 12-ஆம் தேதி உயிரி எரிவாயு உற்பத்தியாளர்களுடன் நடைபெற்ற வலைதள கருத்தரங்கில், உயிரி எரிவாயுத் திட்டத்தை அதிகரிப்பதில் உள்ள சவால்கள் பற்றியும், இத்திட்டத்தை வெற்றிகரமாக செயல்படுத்தியவர்கள் குறித்தும், புதிய தொழில்நுட்பங்கள் பற்றியும் விவாதிக்கப்பட்டது.
சூரிய ஒளிசக்திக்கான தேசிய நிறுவனத்தின் சார்பாக “சூரிய ஒளி சக்தியில் ஆராய்ச்சி மற்றும் புதுமை” என்ற தலைப்பில் கடந்த ஏப்ரல் 16-ஆம் தேதியன்று ஓர் இணையதள கருத்தரங்கம் நடைபெற்றது.
“ஒளிமின்னழுத்தத்தில் ஆராய்ச்சி மற்றும் மேம்பாடு தொலைநோக்குப் பார்வை 2026: அரசு, தொழில்துறை மற்றும் ஒளிமின்னழுத்த ஆராய்ச்சி மற்றும் கல்விக்கான தேசிய மையத்தின் பங்களிப்பு” என்ற தலைப்பில் ஏப்ரல் 26-ஆம் தேதி வலைதளக் கருத்தரங்கிற்கு புதிய மற்றும் புதுப்பிக்கத்தக்க எரிசக்தி அமைச்சகத்தின் வழிகாட்டுதலின் பேரில் ஒளிமின்னழுத்த ஆராய்ச்சி மற்றும் கல்விக்கான தேசிய மையமும், மும்பை இந்திய தொழில்நுட்பக் கழகமும் இணைந்து ஏற்பாடு செய்தன.
புதிய மற்றும் புதுப்பிக்கத்தக்க எரிசக்தி அமைச்சகத்தின் கீழ் தன்னாட்சி நிறுவனமாக இயங்கும் உயிரி எரிசக்திக்கான தேசிய நிறுவனம், ஜெர்மனியில் உள்ள ஜெர்மன் ஆர்இடெக் நிறுவனத்துடன் இணைந்து ‘வைக்கோல் இழை உயிரி தொழில்நுட்பம்' குறித்த கருத்தரங்கை கடந்த மே 5-ஆம் தேதி நடத்தியது. இந்தியா மற்றும் ஜெர்மனியைச் சேர்ந்த 20-க்கும் மேற்பட்ட தொழில்நுட்ப நிபுணர்கள் இந்தக் கருத்தரங்கில் கலந்து கொண்டு, இரு நாடுகளில் இந்தத் துறையில் ஏற்பட்டுள்ள வளர்ச்சிகள் மற்றும் சவால்கள் குறித்துத் தங்களது அனுபவங்களைப் பகிர்ந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1727161
(Visitor Counter : 168
மத்திய அமைச்சரவை
போதைப் பொருட்கள், போலியான மாற்று ரசாயனப் பொருட்கள் கடத்தலைத் தடுக்க இந்தியா-சவுதி அரேபியா இடையே கையெழுத்தான புரிந்துணர்வு ஒப்பந்தங்களுக்கு மத்திய அமைச்சரவை ஒப்புதல் அளித்துள்ளது
பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில், போதைப் பொருட்கள், போலியான மாற்று ரசாயனப் பொருட்கள் கடத்தலை தடுக்க இந்தியா-சவுதி அரேபியா இடையே கையெழுத்தான புரிந்துணர்வு ஒப்பந்தங்களுக்கு பின்னேற்பு அளிக்கப்பட்டது.
பயன்கள்:
போதைப் பொருள் தொடர்பான குற்றங்களில் கைது செய்யப்படுவோரின் நிதி விவரங்களை அறியவும், கடத்தல்காரர்களின் அடையாளங்களை அறியவும், சந்தேகப்படும்படியான நடவடிக்கைகளைத் தெரிந்து கொள்ளவும் தேவையான தகவல்களைப் பரிமாறிக் கொள்ள இந்தப் புரிந்துணர்வு ஒப்பந்தத்தில் வகை செய்யப்பட்டுள்ளது.
போதைப் பொருட்கள், மனோவியல் சம்பந்தமான பொருட்கள், போலியான மாற்று ரசாயனப் பொருட்கள் ஆகியவை பறிமுதல் செய்யப்பட்ட பகுதியிலிருந்து அவற்றின் ரசாயன அறிக்கைகள் / பகுப்பாய்வுகளைப் பகிர்ந்து கொள்ளவும், சட்ட விரோதமான சோதனைக் கூடங்கள் பற்றிய தகவல்களை அறிந்து கொள்ளவும் இந்தப் புரிந்துணர்வு ஒப்பந்தத்தில் வகை செய்யப்பட்டுள்ளது.
பின்னணி:
போதைப் பொருட்கள் தொடர்பான பயங்கரவாதிகள், சர்வதேச குற்றச்செயல்பாட்டு அமைப்புகள் சட்ட விரோதமாக போதைப் பொருட்கள் வர்த்தகம் செய்வது, பல நாடுகளுக்குப் பாதுகாப்பு அச்சுறுத்தலை ஏற்படுத்துகிறது. உலகம் முழுவதும் பல்வேறு பிராந்தியங்களில் போதைப் பொருள் கடத்தல் என்பது தீவிரவாதிகளுக்கும், பயங்கரவாதிகளுக்கும் நிதியுதவி கிடைக்க உதவி செய்கிறது. மேலும் பெருமளவில் போதைப் பொருட்கள் உற்பத்தி மற்றும் வினியோகம் பல்வேறு வழிகளில் குறிப்பாக ஆப்கானிஸ்தான் மூலம் நடப்பதால் இளைஞர்களிடையே போதைப் பொருள் பழக்கம் அதிகரிக்கிறது. பொது சுகாதாரத்தில் இது எதிர்மறையான விளைவை ஏற்படுத்துகிறது. மேலும் சமூகத்தை குற்றச்செயல் மிக்கதாக மாற்றுகிறது என்பதால் இந்தப் புரிந்துணர்வு ஒப்பந்தம் செய்து கொள்ளப்பட்டுள்ளது.
குடியரசுத் தலைவர் செயலகம்
‘மை ஹோம் இந்தியா‘ ஏற்பாடு செய்திருந்த இளைஞர் சம்மேளனத்தில் பங்கேற்று சிறப்பித்த குடியரசுத் தலைவர்
இளைஞர்களின் உறுதிப்பாடு மற்றும் தொழில் நிறுவனங்களில் தான் நாட்டின் எதிர்காலம் உள்ளது : ராம் நாத் கோவிந்த்
குடியரசுத்தலைவர் திரு. ராம் நாத் கோவிந்த், புதுதில்லியில் இன்று ‘மை ஹோம் இந்தியா‘ ஏற்பாடு செய்திருந்த இளைஞர் சம்மேளனத்தில் பங்கேற்று சிறப்பித்தார்.
நிகழ்ச்சியில் பேசிய குடியரசுத்தலைவர், எந்த நாட்டிலும் இளைஞர்கள் தான் தற்காலமும், எதிர்காலமும் ஆக உள்ளனர் என்றார். அவர்களது அறிவாற்றலும், திறமையும், நாட்டிற்கு பெருமிதம் தேடித்தருவதில் முக்கியப் பங்கு வகிக்கும். எனவே, இன்றைய இளைஞர்கள் தான், எதிர்கால வரலாற்றைப் படைப்பவர்களாக இருப்பார்கள் என்றும் அவர் குறிப்பிட்டார்.
உலகிலேயே வளரிளம் பருவத்தினர் மற்றும் இளைஞர்கள் அதிக அளவில் உள்ள நாடு இந்தியா தான் என்றும் அவர் குறிப்பிட்டார். இதைத்தான், நிலப் பரப்புக்கேற்ற மக்கள்தொகை என்று கூறுவார்கள். இது நம் நாட்டிற்குக் கிடைத்த வாய்ப்பு என்று குறிப்பிட்ட குடியரசுத்தலைவர், இந்த வாய்ப்பை நல்லவிதமாக பயன்படுத்தத் தேவையான நடவடிக்கைகளை நாம் மேற்கொள்ள வேண்டுமென்றும் அவர் வலியுறுத்தினார். நாட்டின் வளர்ச்சி மற்றும் முன்னேற்றத்தில், இளைஞர்களின் பங்கேற்பை அதிகரிக்கச் செய்வதே நமது நோக்கமாக இருக்க வேண்டும் என்றும் அவர் தெரிவித்தார். நம் நாட்டின் எதிர்காலம், இளைஞர்களின் உறுதிப்பாடு மற்றும் தொழில் நிறுவனங்களைச் சார்ந்தே உள்ளது என்றும் அவர் கூறினார்.
நம் நாட்டின் கலாச்சாரம் மற்றும் நாகரீகம் மிகவும் பழமையானது என்றும் குடியரசுத்தலைவர் தெரிவித்தார். பண்டைக் காலத்திலிருந்தே, வேற்றுமையில் ஒற்றுமை என்ற கொள்கையை நாம் பின்பற்றி வருகிறோம். இந்திய பூமி, பல்வேறு நாகரீகங்கள் மற்றும் பாரம்பரியங்களை சிறப்பித்து வருவதாகவும் அவர் கூறினார். மை ஹோம் இந்தியா அமைப்பு, அதன் பல்வேறு முன்முயற்சிகள் வாயிலாக, தேச ஒற்றுமை மற்றும் ஒருமைப்பாட்டு உணர்வை பரப்பி வருவதாகவும் குடியரசுத்தலைவர் தெரிவித்தார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும் : https://pib.gov.in/PressReleasePage.aspx?PRID=1840336
•••••••••••••
(Visitor Counter : 143
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 203.45 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 203.45 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 2.19 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1864310
பிரதமர் அலுவலகம்
தண்டேவாடாவில் சத்திஷ்கர் காவலர்கள் மீது நடத்தப்பட்ட தாக்குதலுக்கு பிரதமர் கண்டனம்
சத்திஷ்கர் மாநிலத்தின் தண்டேவாடா மாவட்டத்தில் அம்மாநில காவலர்கள் மீது நடத்தப்பட்ட தாக்குதலுக்கு பிரதமர் திரு நரேந்திர மோடி கடும் கண்டனம் தெரிவித்துள்ளார். இந்தத் தாக்குதலில் வீர மரணம் அடைந்த காவலர்களுக்கு மரியாதை செலுத்துவதாகவும் அவர் கூறியுள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் கூறியிருப்பதாவது:
"தண்டேவாடாவில் சத்திஷ்கர் காவலர்கள் மீது நடத்தப்பட்ட தாக்குதலை வன்மையாகக் கண்டிக்கிறேன். இந்த தாக்குதலில் தங்கள் இன்னுயிரை தியாகம் செய்த துணிச்சல்மிக்க காவலர்களுக்கு எனது மரியாதையை உரித்தாக்குகிறேன். இவர்களது தியாகம் எப்போதும் நினைவு கூறப்படும். அவர்களது குடும்பத்தினருக்கு எனது ஆழ்ந்த இரங்கல்கள்."